Foto: titoville.com

SVETA misa za dušu sluge Božjega Josipa Broza Tita služit će se 10. siječnja 2016. godine u zagrebačkoj crkvi Sv. Marka Evanđelista u 18 sati.

Pokojni Josip Broz Tito mnogo je za života griješio, mišlju, riječju, djelom i propustom. Kršio je Božje zapovijedi na razne načine i u više navrata. Teško je i pobrojati sve grijehe koje je za života počinio. No, nauk svete Katoličke crkve nas uči i da za takve grešnike treba moliti Boga da mu oprosti grijehe i privede ga iz čistilišta u krilo Svoje.

> Facebook: Misa za Josipa Broza Tita

Je li za Titovu dušu ikad služena misa?

Tekst se nastavlja ispod oglasa

Nakon mise za Antu Pavelića održane na blagdan Nevine dječice u isusovačkoj bazilici u Palmotićevoj ulici dugo sam razmišljao o smislu misa za pokojne. I odlučio zamoliti župnika crkve na Trgu sv. Marka, prigodno smještene među simbolima hrvatske državnosti, da odsluži misu za Josipa Broza, rođenog 1892., a preminulog 1980. godine. Ne znam je li za njegovu dušu ikada služena misa, znam da su neki neuspješno pokušavali nagovoriti svećenike u Splitu da je odsluže, niti znam koliko bi misa trebalo platiti da bi se odriješili njegovi grijesi.

Za samo 50 kuna, koliko iznosi pristojba, na blagdan Krštenja Isusova, koji ujedno označava i kraj Božićnog vremena te početak crkvenog vremena kroz godinu, monsinjor Franjo Prstec održat će misu za Josipa Broza Tita. Barem tako piše na poleđini razrezanog katoličkog kalendara na koji je župnikova tajnica upisala vrijeme održavanja mise i ime pokojnika.

Pozivam sve koji vjeruju u Božje milosrđe da dođu na svetu misu i pomole se za dušu Josipa Broza.

Pokoj vječni daruj mu Gospodine, i svjetlost vječna svijetlila mu.